পাকিস্তানে ‘হাইজ্যাক’ হল আস্ত ট্রেন, পণবন্দি ১০০-র বেশি যাত্রী

ওয়েব ডেস্ক: ফের জঙ্গি হানার কবলে পাকিস্তানের (Pakistan) সাধারণ মানুষ। এবার দেশের সশস্ত্র বিদ্রোহী গোষ্ঠীর হাতে হাইজ্যাক (Train Hijack) হল আস্ত একটি যাত্রীবাহী ট্রেন। ১০০-র বেশি সাধারণ যাত্রী আজ বালোচ লিবারেশন আর্মির (Baloch Liberation Army) কবলে। জানা গিয়েছে, মঙ্গলবার যাত্রীবোঝাই জাফর এক্সপ্রেস (Jaffar Express) ট্রেনটিকে হাইজ্যাক করে প্রায় ১০০ জনকে পণবন্দি করেছে এই সংগঠন।

পাকিস্তানি সংবাদমাধ্যম সূত্রে জানা গিয়েছে, এদিন কোয়েটা থেকে পেশোয়ারগামী জাফর এক্সপ্রেস ট্রেনটিকে বালোচিস্তানের পেহরো কুনরি ও গাদালার মাঝামাঝি অঞ্চলে হাইজ্যাক করা হয়। পাক রেলওয়ে দফতরের কর্মকর্তা মহম্মদ কাশিফ জানিয়েছেন, ট্রেনটিতে মোট ৫০০ জন যাত্রী ছিলেন, যাঁদের মধ্যে ১০০ জনেরও বেশি এখন বিদ্রোহীদের হাতে পণবন্দি হয়ে আটকে রয়েছেন।

আরও পড়ুন: নজরবন্দি হলেন বাংলাদেশের লেফটেন্যান্ট জেনারেল, কিন্তু কেন?

এদিকে নামি আন্তর্জাতিক সংবাদ সংস্থার দাবি, ট্রেনের নিরাপত্তার দায়িত্বে থাকা ছয়জন আধাসেনা ইতিমধ্যে বিদ্রোহীদের গুলিতে নিহত হয়েছেন। এদিকে বিএলএ-র পক্ষ থেকে জানানো হয়েছে, ১০০ জন যাত্রীকে পণবন্দি করা হয়েছে। তাঁদের দাবি না পূরণ হওয়া পর্যন্ত বন্দিদের মুক্তি দেওয়া হবে না বলেও সাফ জানিয়েছে সংগঠন।

বালোচিস্তান সরকারের মুখপাত্র শাহিদ রিন্দ জানিয়েছেন, এই মূহূর্তে ট্রেনটি আট নম্বর টানেলের ভেতরে নিয়ে যাওয়া হয়েছে। বিদ্রোহীরা গুলি চালিয়ে ট্রেনের নিয়ন্ত্রণ নিয়েছে বলে জানান তিনি। এই ঘটনার পর বালুচিস্তান প্রাদেশিক সরকার ‘চূড়ান্ত সতর্কতা’ জারি করেছে। মনে করা হচ্ছে, অপহৃত ট্রেনটিকে মুক্ত করতে পাক সেনাকে অভিযানে নামনো হতে পারে।